Tbajlenxitltzen jlu tuj Jerusalén,
bix iyꞌ Jesús tuj tnom cyuyax t-xnakꞌatzxin,
bix e bet-xin cyuyaxin cab kꞌij tuj departamento te Judea.
Nchi cuꞌx xjal tuj aꞌ cyuꞌn t-xnakꞌatzxin.
Jax juꞌx e ten Juan Bautista tuj Judea nchi bautizarj xjal tuj aꞌ tuꞌnxin.
E tenxin tuj tnom te Enón,
nka taꞌ tnom te Salim,
cuma at nim aꞌ tuj Enón.
Bix nchi ponxetzen xjal tuyaxin tuꞌn cycuꞌx tuj aꞌ tuꞌnxin.
Tzinx chi cuꞌx xjal tuj aꞌ tuꞌnxin,
cuma mitknaꞌx tocx kꞌoꞌnxin tuj tzeeꞌ.
Tuꞌnj e bautizarj ke xjal tuj aꞌ cyuꞌn t-xnakꞌatz Jesús,
juꞌ tzunj e jaw jun kꞌoj cyxol ke judío bix kej t-xnakꞌatz Juan.
Yaaꞌn baꞌn tuj cywitz t-xnakꞌatz Juan tuꞌn cycuꞌx xjal tuj aꞌ cyuꞌn t-xnakꞌatz Jesús.
Juꞌ tzunj e pon lkꞌe ke t-xnakꞌatz Juan tiꞌ Juan,
bix e xiꞌ cykbaꞌn texin:
—Taat Xnakꞌtzal,
jxjal e ten tuyey jlajxe nimaꞌ te Jordán bix e xiꞌ tkꞌoꞌna jun baꞌn te te tej tjaw tnimsaꞌna tbi,
nchi cuꞌx xjal tuj aꞌ tuꞌn,
bix cykilca xjal ncyaj cykꞌoꞌn jay tuꞌn cyaj tuyaxin.
Yaaꞌn tumel jlu—tz̈ikexin.
Bix aj ttzakꞌbeꞌn Juan:
—Miꞌn chi labta tiꞌj chꞌin woclena.
Mlay tuꞌn tten mas woclena twitzj o kꞌoj tuꞌn Dios weya tuj cyaꞌj.
Yaaꞌn jawnex kena tisenj xjal nchi yolena tiꞌj.
Ejeeꞌxa tstiwa e xiꞌ nkꞌumena:
“Yaaꞌn inayena Jscyꞌoꞌn tuꞌn Dios.
Nuk jun sanjel kena smaꞌn tuꞌn Dios tuꞌn binne cyten xjal oj tulxin,”
ntz̈iya.
Tisen jun mejoblenel.
Yaaꞌn jxjal t-amiwa chmilbaj cmajebel tuya xuuj,
sino ja te chmilbaj.
Jtaakꞌen jun t-amiwa chmilbaj,
nuk ja tej tuꞌn tnincꞌun tunwen,
bix cꞌayoltzen ti toc tuꞌn chmilbaj,
ka ma tzꞌel baꞌn taakꞌen tuj twitz chmilbaj.
Katzen ma tkba chmilbaj ma tzꞌel taakꞌen baꞌn,
cjaweltzen tzalaj jt-amiwa chmilbaj.
Juꞌ tzunj weya nuk tisen jun tuya chmilbaj kena.
Juꞌ tzunj,
nimxsen nchin tzalaja tuꞌn nim xjal nchi pon tuya Jesús,
cuma baꞌn ma tzꞌel waakꞌena,
tisen taakꞌen jun xjal tuj mejoblenel.
Tumel tuꞌn cypon xjal tuya Jesús,
cuma il tiꞌj tuꞌn tjaw nimset tipemal Jesús,
bix tuꞌn tcub jweya wipemal cubne—tz̈i Juan.
Jxjal ma tzaj tuj cyaꞌj,
mas jawnex twitz cykilca xjal.
Kej xjal,
nchi itzꞌj twitz txꞌotxꞌ,
bix te twitz txꞌotxꞌ cynaabl.
Baꞌn chi txꞌolban nuk tiꞌj ti tten jnbaj twitz txꞌotxꞌ.
Pero jxjal ma tzaj tuj cyaꞌj,
ttzkiꞌn ti tten tuj cyaꞌj,
bix ntxꞌolban j-o til bix o tbi.
Pero min-al xjal taj tyolxin.
Pero ja tzunkej xjal ma cyocsla tyolxin,
tzin cyyeecꞌan jax ma cyocsla jtzin tkbaꞌn Dios,
cuma jxjal e tzaj tsmaꞌn Dios,
tex Dios tyol ntkꞌumen.
At tipemalxin tuꞌn tyolenxin j-e tkba Dios,
cuma o txiꞌ tkꞌoꞌn Dios Espíritu Santo texin te junx maj.
N-oc takꞌ Tcwal Dios te Tman,
bix o txiꞌ tkꞌoꞌn Dios cykilca at tuj tkꞌabxin tuꞌn tcawenxin tibaj.
Alcyej xjal ma tzꞌocslan tiꞌj Tcwal Dios,
attzen tchunkꞌlal te junx maj.
Pero kej xjal cycyꞌi tzꞌoc cybiꞌn Tcwal Dios,
mlay kꞌoj cychunkꞌlal te junx maj.
Nuk oꞌcx chi cyjel ten tuj castiwa tuꞌn Dios.